মনোজ তিওয়ারির রেকর্ড ট্রিপল সেঞ্চুরি
ভারতীয় তারকা ব্যাটসম্যান মনোজ তিওয়ারি প্রথম শ্রেণির ক্রিকেটে ট্রিপল সেঞ্চুরির রেকর্ড গড়েছেন। রঞ্জি ট্রফির ম্যাচে ষষ্ঠ রাউন্ডের খেলায় হায়দরাবাদের বিপক্ষে ৩০৩ রানের রেকর্ড ইনিংস খেলেন বেঙ্গলের তারকা ব্যাটসম্যান মনোজ তিওয়ারি।







বেঙ্গলের হয়ে প্রথম শ্রেণির ক্রিকেটে দ্বিতীয় ব্যাটসম্যান হিসেবে ট্রিপল সেঞ্চুরির ইনিংস খেললেন মনোজ তিওয়ারি। তার আগে ১৯৯৮ সালে আসামের বিপক্ষে ৩২৩ রানের ইনিংস খেলেছেন বেঙ্গলের ব্যাটসম্যান দেবাং গান্ধী। 




তবে ভারতের হয়ে প্রথম শ্রেণির ক্রিকেটে সর্বোচ্চ ৪৪৩* রানের ইনিংস খেলেছেন ভাইসাহেব নিম্বলকর। তিনি ১৯৪৮ সালে মহারাষ্ট্রের হয়ে কাথিওয়ার বিপক্ষে রঞ্জি ট্রফিতে রেকর্ড রানের এ ইনিংস খেলেছিলেন।
প্রথম শ্রেণির ক্রিকেটে রেকর্ড সর্বোচ্চ ৫০১ রানের ইনিংস খেলেছেন ওয়েস্ট ইন্ডিজের জীবন্ত কিংবদন্তি ক্রিকেটার ব্রায়েন লারা। ক্যারিবীয় এ ব্যাটিং কিংবদন্তি টেস্ট ক্রিকেটের ইতিহাসে সর্বোচ্চ ৪০০* রানের রেকর্ড ইনিংস খেলেছেন। প্রথম শ্রেণির ক্রিকেটে দ্বিতীয় সর্বোচ্চ ৪৯৯ রানের ইনিংস খেলেছেন পাকিস্তানের কিংবদন্তি ক্রিকেটার হানিফ মোহাম্মদ। 
রোববার ভারতের বেঙ্গল ক্রিকেট একাডেমি মাঠে অনুষ্ঠিত ম্যাচে হায়দরাবাদের বিপক্ষে টস জিতে ব্যাটিংয়ে নেমে ৭ উইকেটে ৬৩৫ রান নিয়ে ইনিংস ঘোষণা করে বেঙ্গল। দলের হয়ে সর্বোচ্চ ৩০৩ রান করেন ভারতীয় জাতীয় দলে সাবেক হয়ে যাওয়া মনোজ তিওয়ারি। তার ইনিংসটি ৪১৪ বলে ৩০টি চার ও ৫টি ছক্কায় সাজানো। এ ছাড়া ৯৫ রানে আউট হন শ্রীভাতস গোস্বামী। ৫৬ রান করেন অর্নব নন্দী। 
জবাবে ব্যাটিংয়ে নেমে দ্বিতীয় দিনের খেলা শেষে ৮৩ রানে ৫ উইকেটে হারিয়েছে হায়দরাবাদ। এখন ৫৫২ রানে পিছিয়ে রয়েছে তারা। 
প্রসঙ্গত, মনোজ তিওয়ার ভারতের হয়ে ১২টি ওয়ানডে আর ৩টি টি-টোয়েন্টি ম্যাচ খেলেন। জাতীয় দলের হয়ে সবশেষ ২০১৫ সালের ১৪ জুলাই জিম্বাবুয়ের বিপক্ষে হারারেতে ওয়ানডে ম্যাচ খেলেন। তারপর থেকেই জাতীয় দলে ফেরার প্রহর গুনছেন ৩৪ বছর বয়সী পশ্চিম বঙ্গের এ ক্রিকেটার।

ভারতীয় তারকা ব্যাটসম্যান মনোজ তিওয়ারি প্রথম শ্রেণির ক্রিকেটে ট্রিপল সেঞ্চুরির রেকর্ড গড়েছেন। রঞ্জি ট্রফির ম্যাচে ষষ্ঠ রাউন্ডের খেলায় হায়দরাবাদের বিপক্ষে ৩০৩ রানের রেকর্ড ইনিংস খেলেন বেঙ্গলের তারকা ব্যাটসম্যান মনোজ তিওয়ারি।